Ischias a bolesť v nohe: Môže byť Veral používaný pri súčasnom užívaní Amlopinu na tlak?
Prosím Vás,manžel má veľké bolesti,ktorá mu vystreluje do ľavej nohy,ischias ,alebo niečo podobné,môže brať veral ,keď užíva amlopin na tlak ,?ďakujem za skorú odpoveď
Dobrý deň,
ďakujeme za Vašu otázku.
Zápal sedacieho nervu alebo ischias sa prejavuje ako nepríjemná bolesť, ktorá vyžaruje z oblasti bedra a zväčša vystreľuje do jednej dolnej končatiny. Dôsledkom býva sťaženie hybnosti, bolesť pri sedení a zníženie kvality života.
Súbežným užívaním liekov Amlopin s liekom Veral (diklofenak) sa môže zoslabiť antihypertenzívny účinok lieku Amlopin. Preto je pri podávaní tejto kombinácie potrebná opatrnosť a u pacientov sa má pravidelne kontrolovať krvný tlak. Veral je nesteroidný protizápalový liek (NSAID), kde patrí aj napr. kyselina acetylsalicylová či ibuprofen. Liečivá z tejto skupiny nie sú vhodné pri liečbe vysokého krvného tlaku. V prípade potreby tlmenia bolesti odporúčame použiť liek s účinnou látkou paracetamol (Paralen, Panadol).
Alternatívou pri silnejšej bolesti je kombinovaný liek
Valetol
. Obsahuje propyfenazón, paracetamol a kofeín. Práve kofeín môže zvýšiť krvný tlak, preto je potrebné si po užití lieku sledovať hladiny krvného tlaku. Liek sa používa pri bolesti hlavy, zubov, migréne, bolesti pri nachladnutí, pooperačnej a reumatickej bolesti, ischiase (bolesť v krížoch s vyžarovaním do dolných končatín), neuralgii (bolesť nervového pôvodu, záchvatová bolesť v priebehu nervu) a bolestivej menštruácii a pod. Dospelí a dospievajúci od 15 rokov užívajú pri bolesti 1-2 tablety, ďalej podľa potreby po jednej tablete s odstupom najmenej 4 hodín, najviac do celkovej dávky 5 tabliet za deň. Liek nie je vhodný na dlhodobé podávanie.
Pre lepšiu účinnosť a rýchlejšiu úľavu od ťažkostí odporúčam užívať
magnézium
, ktoré prispieva k správnej funkcii svalov a nervov.
K tomu odporúčam liek
Milgamma N
, ktorý obsahuje vitamíny skupiny B (konkrétne B1, B6 a B12). Používa sa na liečbu zápalových a bolestivých ochorení nervov. Odporúčané dávkovanie je 1 kapsula 3-4x denne. V ľahších prípadoch a ak je odpoveď na liečbu obzvlášť dobrá, stačí užívať 1-2 kapsuly denne.
V prípade pretrvávania ťažkostí je potrebné sa obrátiť na lekára, ktorému je známy zdravotný stav Vášho muža.
Prajem všetko dobré.
S pozdravom
Mgr. Emma Halás Haluščíková